Սերժ Սարգսյանն օրեր առաջ ռուսական լրատվամիջոցներին տված հարցազրույցում խորհրդավորություն էր ստեղծել նոյեմբերի 13-ի շուրջ` ասելով, թե այդ օրը Երևանում տեղի է ունենալու Ներդրողների ակումբի մեկ միլիարդանոց ներդրումային ծրագրի շնորհանդեսը: Ավելի ուշ՝ այս տեղեկատվությունը հաստատել է Կարեն Կարապետյանը: Սամվել Կարապետյանը գործող վարչապետի տնտեսաքաղաքական հովանավորն է, այն մարդը, ով մի քանի այլ տասնյակ ռուսաստանցի հայ գործարարների հետ միասին խոստացել է երեք միլիարդ ներդրում անել Հայաստանում, այլ խոսքով՝ հենց այդքան է գնահատել Հայաստանի իշխանության գինը: Ներդրողների ակումբը նաև այն ինստիտուտն է, որը, Կարեն Կարապետյանի բնորոշմամբ, պետք է նոր մշակույթ ներմուծի Հայաստանի տնտեսական հարաբերություններում: Այսօր մեկ միլիարդի հասնող ներդրումային պորտֆելի մասին հայտարարվեց պաշտոնապես: Միջոցառման ժամանակ հայտարարվեց՝ ծրագրի ամենակարևոր ուղերձն է՝ «սա ներդրում է Հայաստանի ապագայի համար»: Այսինքն՝ կրկին չկա հստակություն, թե էներգետիկ ոլորտում հատկապես որ նախագծերի իրագործմանն է ուղղվելու այս գումարը: Եթե խոսքը գնում է մեկ կամ երկու նոր ՀԷԿ-ի կառուցման մասին, ապա հասկանալի է՝ դրանից տնտեսությունն առանձնապես չի շահելու: Ավելի հավանական է, որ Ներդրողների ակումբի անդամներն առաջնորդվում են գումարներ ներդնելու և շուտափույթ կերպով այդ գումարները վերադարձնելու ցանկությամբ, ընդ որում՝ վերադարձնելու ինչպես գումարի, այնպես էլ իշխանության տեսքով: